Rudy Imran Shamsudin

Rudy Imran Shamsudin (1975 – 31 Mac 2022), juga dikenali dengan nama pena Iman Imran ialah seorang wartawan dan penulis lirik Malaysia. Beliau ialah bekas wartawan akhbar Harian Metro yang mana beliau telah berkhidmat selama 15 tahun, dari 2004 sehingga 2019. Beliau meraih pencapaian di Anugerah Juara Lagu ke-31 menerusi lagu "Lelaki Teragung" nyanyian Dayang Nurfaizah.

Kerjaya
Rudy Imran berpengalaman sebagai wartawan selama 26 tahun dan pernah berkhidmat dengan akhbar Utusan Malaysia, Bacaria, Harian Watan dan majalah Hai. Beliau menyertai Harian Metro pada 2004 sebagai wartawan hiburan dan telah berkhidmat selama 15 tahun menamatkan kerjayanya di akhbar itu pada 2019.

Sebagai penulis lirik, pencapaian terbaik Rudy yang turut dikenali dengan nama pena Iman Imran menerusi lagu "Lelaki Teragung" nyanyian Dayang Nurfaizah yang menjuarai Anugerah Juara Lagu ke-31 (AJL).

Beliau turut menulis lirik "Di Pintu Syurga" (Dayang Nurfaizah), "Hey! Kau" (Sandra Dianne) dan "Nyawa & Raga" (Sarah Suhairi). Selain itu, Rudy juga pernah menghasilkan novel yang diinspirasikan daripada kisah-kisah cinta artis tanah air berjudul Menangkah Cinta?.

Rudy Imran juga ialah ahli Badan Perlindungan Hakcipta Karyawan Malaysia (MACP). Beliau juga turut menulis skrip filem Ada Apa Dengan Dosa (2020) arahan Rahila Ali.

Kematian
Beliau meninggal dunia akibat kanser usus di kediaman keluarganya di Semenyih, Selangor pada jam 11.30 pagi 31 Mac 2022. Beliau dirawat di Pusat Perubatan Universiti Malaya (PPUM), sebelum dibenarkan pulang ke rumah.

Rujukan

Pautan luar
 
 

Kelahiran 1975
Kematian 2022
Orang Malaysia berketurunan Melayu
Muslim Malaysia
Wartawan Malaysia
Penulis lirik Malaysia
Alumni Universiti Sains Malaysia